ก.ล.ต.เปิดตัว “SEC Fund Check” หนุนนลท.เปรียบเทียบ “กองทุนรวม”
ก.ล.ต. เปิดตัว “SEC Fund Check” เครื่องมือค้นหาและเปรียบเทียบกองทุนรวม เพิ่มความสะดวกให้กับผู้ลงทุน
ก.ล.ต. เปิดตัว “SEC Fund Check” เครื่องมือค้นหาและเปรียบเทียบกองทุนรวม เพิ่มความสะดวกให้กับผู้ลงทุน
26 ธ.ค. 2565

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดตัวเว็บแอปพลิเคชันใหม่ “SEC Fund Check” ตัวช่วยในการหาข้อมูลกองทุนรวมด้วยตนเองได้โดยสะดวก โดยเป็นแหล่งรวบรวมข้อมูลเกี่ยวกับกองทุนรวมที่มีมากกว่า 2,500 กองทุน ด้วยข้อมูลที่เป็นกลางและครบทุกบริษัทจัดการลงทุน (บลจ.) เหมาะสำหรับผู้ลงทุนและประชาชนทั่วไป
“SEC Fund Check” เป็นแอปพลิเคชันบนเว็บไซต์ ซึ่ง ก.ล.ต. พัฒนาขึ้นล่าสุดเพื่อเป็นเครื่องมือสำหรับค้นหาข้อมูลกองทุนรวม โดยมีฟีเจอร์เด่นประกอบด้วย (1) ข้อมูลทั่วไป เช่น นโยบายการลงทุน ผลตอบแทนย้อนหลัง ระดับความเสี่ยง นโยบายการจ่ายเงินปันผล เป็นต้น (2) ค่าธรรมเนียมและข้อกำหนด (3) ข้อมูลเชิงสถิติ และ (4) ข้อมูลการลงทุนที่แสดงรายละเอียดของทรัพย์สินที่ลงทุนในมิติต่าง ๆ รวมทั้ง สามารถเรียงลำดับข้อมูลกองทุนรวมได้ตามความสนใจ และนำข้อมูลกองทุนรวมมาเปรียบเทียบได้เพื่อความชัดเจนในการใช้ประกอบการตัดสินใจลงทุนในกองทุนรวม
ทั้งนี้ ตั้งแต่ไตรมาส 2 ปี 2562 ก.ล.ต. ได้ริเริ่มพัฒนาแอปพลิเคชัน “SEC Check First” และแอปพลิเคชัน “SEC Bond Check” ซึ่งเป็นเครื่องมือสำหรับผู้ลงทุนในการค้นหาชื่อบุคคล บริษัท และผลิตภัณฑ์ในตลาดทุนที่ได้รับอนุญาต และค้นหาผลิตภัณฑ์ตราสารหนี้ ตามลำดับ
ผู้สนใจสามารถศึกษาข้อมูลกองทุนรวมผ่าน “SEC Fund Check” ได้ง่าย ๆ เพียงแค่พิมพ์ https://fundcheck.sec.or.th สอบถามข้อมูลเพิ่มเติมได้ที่ www.sec.or.th หรือ เฟซบุ๊กเพจ สำนักงาน กลต. หรือโทร. 1207